Hukumar Alhazan Kaduna ta bayyana kudin kujerar Hajjin bana
By Mohammed Yaba, Kaduna | Publish Date: May 25 2018 2:00AM
A shekaranjiya Laraba ce Hukumar Jin Dadin Alhazai ta Jihar Kaduna ta bayyana Naira miliyan daya da dubu 490 da 615 da kwabo biyar a matsayin kudin kujerar Hajjin bana.
A cewar hukumar zuwa yanzu akwai maniyyata kusan dubu uku da suka rigaya suka fara biyan kudin kujerar ta bana.
Shugaba Hukumar, Imam Tsoho Ikara ne ya bayyana haka ga manema labarai a Kaduna, inda ya ce maniyyatan sun samu rangwamen Naira dubu 44 da 889 da kwabo 95, idan aka yi la’akari da kudin kujerar bara.
Imam Tsoho ya ce a bara maniyyatan Jihar Kaduna sun biya Naira miliyan daya da dubu 535 da 505 ne.
A kan ko maniyyata nawa ne suka riga suka biya kudin kujerar a bana sai ya ce “A yanzu muna da maniyyata kusan dubu uku da suka fara ajiyar kudinsu. Wadansu daga cikinsu sun ajiye Naira dubu 800 har zuwa Naira miliyan daya. Daga cikinsu kuma akwai sama da maniyyata dubu daya da suka biya Naira miliyan daya da rabi. Wadanda a yanzu mu ne za mu mayar musu da ragowar kudinsu. Sannan kujerun da aka ba mu a bana su ne 6,636. Fatanmu a nan shi ne Allah Ya ba su ikon kammala biyan kudinsu.”
Shugaban ya ce tsofaffin alhazai wadanda suka taba zuwa idan suna bukatar sake komawa a bana sai sun biya karin Riyal dubu biyu a kan kudin kujerar. A cewarsa, karin daga hukumomin Saudiyya ne domin bai wa wadanda ba su taba zuwa ba damar zuwa.
Game da ko yaushe za a fara jigilar alhazan bana kuwa, sai ya ce “Eh, to abin da yake a rubuce a kalanda shi ne za a fara tashi zuwa kasar Saudiyya ne a ranar 16 ga watan Yuli 2018 in Allah Ya yarda.”
Game da kalubalen da suke fuskanta kuwa sai ya ce a kowace shekara aikin Hajji yana zuwa da kalubale na daban na. “Amma a bana batun cutar zazzabin Lassa wato zazzabin da ake dauka daga bera ne ke kokarin jawo mana cikas. Amma dai mun gode wa Allah tunda Shugaban Hukumar Hajji ta kasa Alhaji Abdullahi Mukhtar da Ministan Lafiya Farfesa Adewole sun yi wa hukumomin Saudiyya bayanin cewa an dauki matakan da suka dace domin hana yaduwar cutar,” inji shi.
Ya ce hukumomin jihohi musamman Jihar Kasuna suna ta kokarin daukar matakan da suka dace domin ganin ba a samu wata matsala ba yayin gudanar da aikin Hajjin na bana.